Παρουσίαση της MyMedicare – Πληροφορίες για ασθενείς

# Τι είναι η MyMedicare;

Η MyMedicare είναι ένα σύστημα εθελοντικής εγγραφής ασθενών που στοχεύει στην τυποποίηση της σχέσης μεταξύ των ασθενών, του γενικού τους ιατρείου, του γενικού τους γιατρού (GP) και των ομάδων πρωτοβάθμιας περίθαλψης.

Οι τακτικές επισκέψεις στον GP σας και η τυποποίηση της σχέσης που έχετε μαζί του και με το γενικό σας ιατρείο μέσω της MyMedicare μπορούν να οδηγήσουν σε καλύτερα αποτελέσματα για την υγεία.

Με την εγγραφή σας ως ασθενής του επιλεγμένου γενικού ιατρείου σας και την επιλογή ενός προτιμώμενου GP, θα διατίθεται πρόσθετη χρηματοδότηση από την κυβέρνηση για να βοηθήσει την ομάδα πρωτοβάθμιας φροντίδας σας να σας παρέχει τη φροντίδα που χρειάζεστε.

Η εγγραφή στην MyMedicare είναι εθελοντική και δωρεάν, και προσφέρεται σε Αυστραλούς με κάρτα Medicare ή Κάρτα Βετεράνου του Υπουργείου Υποθέσεων Βετεράνων (DVA). Για να μάθετε αν δικαιούστε την MyMedicare διαβάστε το ενημερωτικό φυλλάδιο Εγγραφή στην MyMedicare (Registering in MyMedicare).

Η MyMedicare είναι ένα σύστημα εγγραφής και δεν θα κρατά καμία από τις κλινικές πληροφορίες που αφορούν την υγεία σας. Οι κλινικές πληροφορίες υγείας σας θα συνεχίσουν να αποθηκεύονται στο My Health Record, εάν το έχετε. Όλες οι προσωπικές πληροφορίες που καταγράφονται στην MyMedicare, συμπεριλαμβανομένων των επιλεγμένων σας παρόχων υγειονομικής περίθαλψης, θα διατηρούνται ασφαλείς και θα προστατεύονται τα προσωπικά σας δεδομένα. Διαβάστε τη Δήλωση Απορρήτου της MyMedicare στο health.gov.au/mymedicare-privacy για περαιτέρω πληροφορίες.

# Οφέλη από την εγγραφή στην MyMedicare

Πολλά γενικά ιατρεία σε όλη την Αυστραλία έχουν εγγραφεί στην MyMedicare για να τα υποστηρίζει στην προσφορά εξατομικευμένης φροντίδας και υπηρεσιών που θα ανταποκρίνονται στις ανάγκες των τακτικών ασθενών τους.

Με την εγγραφή σας στην MyMedicare, μπορεί να επωφεληθείτε από τα εξής:

* Μια τυποποιημένη σχέση με το γενικό ιατρείο ή τον GP σας, πράγμα που έχει αποδειχτεί ότι βελτιώνει τα αποτελέσματα για την υγεία.
* Μεγαλύτερης διάρκειας ραντεβού τηλεϊατρικής με τον GP σας, τα οποία χρηματοδοτούνται από το Σχέδιο Παροχών της Medicare (MBS).
* Κίνητρο για μεγαλύτερης διάρκειας ραντεβού τηλεϊατρικής για παιδιά κάτω των 16 ετών και κατόχους Κοινοπολιτειακής Κάρτας Εκπτώσεων, από την 1η Νοεμβρίου 2023.
* Περισσότερες τακτικές επισκέψεις από τον GP σας και καλύτερος σχεδιασμός φροντίδας για άτομα που ζουν σε στέγη φροντίδας ηλικιωμένων, από τον Αύγουστο του 2024.
* Συνδέσεις με περισσότερη κατάλληλη φροντίδα σε γενικό ιατρείο για άτομα που επισκέπτονται συχνά το νοσοκομείο, από τα μέσα του 2024.

Τα μεγαλύτερης διάρκειας χρηματοδοτούμενα ραντεβού τηλεϊατρικής μπορεί να είναι ιδιαίτερα επωφελή για όσους αναζητούν βοήθεια με την ψυχική τους υγεία, άτομα με αναπηρία, ηλικιωμένους Αυστραλούς και άτομα σε αγροτικές ή απομακρυσμένες περιοχές της Αυστραλίας.

Θα συνεχίσουν να προστίθενται περαιτέρω οφέλη εγγραφής για ασθενείς ως μέρος της δέσμευσης της Αυστραλιανής Κυβέρνησης για την ενίσχυση της Medicare. Εάν επιλέξετε να μην εγγραφείτε στην MyMedicare, θα εξακολουθείτε να έχετε πρόσβαση στην ίδια ποιότητα φροντίδας από τους παρόχους υγειονομικής σας περίθαλψης.

Μιλήστε στο τακτικό σας γενικό ιατρείο ή GP για την εγγραφή στην MyMedicare ή μάθετε περισσότερα στο health.gov.au/mymedicare